Debyyttialbumi floppasi

Vuonna 1971 julkaistu debyyttialbumi Synnyin rokkaamaan oli myyntilukujen valossa häkellyttävän epäsuosittu. Levyä myytiin vain 300 kappaletta.

– Se oli jopa epäkaupallisuudestaan tunnetun Love Recordsin mittareilla todella pieni määrä.

Siitä Rantaselle juolahtaa mieleen vertaus nykypäivään.

– Ympyrä on sulkeutunut. Samoissa rocklevyjen myyntimäärissä liikutaan tänään.

Baddingin ensimmäinen albumi floppasi Rantasen mukaan monesta syystä.

– Mitä kautta silloin olisi edes voinut lyödä läpi? Ei ollut rocklehdistöä. Radiossa ei soinut rock. Laajassa mittakaavassa rockia ei haluttu kuulla keikoillakaan.

Kokonaisuudessaan Synnyin rokkaamaan on Rantasen mielestä hieno avaus laulajan uralle.

– Onneksi tarina ei mene sillä kuuluisalla tavalla, että debyyttialbumi lyö läpi ja loppu-ura tehdään roskaa. En tiedä, moniko Badding-fani suuttuu tästä, mutta mielestäni tuotanto kehittyi ajan myötä, ja ennen kaikkea laulajan ääni kypsyi uran edetessä. Lauluista tuli omaperäisempiä.